กระทรวงคมนาคม พร้อมรองรับการเดินทางกลับเข้ากรุงเทพฯ ระหว่างวันที่ 16 – 17 เมษายน 2566 จัดระบบขนส่งสาธารณะทั้งทางบกทางรางทางน้ำและทางอากาศ กว่า 21,649 เที่ยว รองรับผู้โดยสาร 988,966 คน-เที่ยว
กระทรวงคมนาคม คาดการณ์ว่า ระหว่างวันที่ 16-17 เมษายนนี้ จะมีการเดินทางทั้งทางถนน ทางราง และทางอากาศ รวม 5.3 ล้านคน-เที่ยว ซึ่งจะสูงกว่าการเดินทางขากลับในปี 2562 ช่วงก่อนสถานการณ์โควิด-19 กว่าร้อยละ 20 ทั้งนี้กระทรวงคมนาคม ได้เตรียมความพร้อมระบบขนส่งสาธารณะทั้งรถโดยสาร รถไฟ เรือ เครื่องบิน รวมกว่า 21,000 เที่ยว รองรับการเดินทางของประชาชนจำนวน 980,000 คน ประกอบด้วย รถโดยสาร 17,093 เที่ยว รถไฟ 477 ขบวน เครื่องบินภายในประเทศ 1,226 เที่ยวบิน และเที่ยวบินระหว่างประเทศ 2,189 เที่ยวบิน และยังคงเน้นย้ำมาตรการด้านความปลอดภัยอย่างเข้มข้น เพื่อลดจำนวนอุบัติเหตุ จำนวนผู้บาดเจ็บ ผู้เสียชีวิตให้น้อยลงให้ได้มากที่สุด